«Il marketing va tras il magun»

(anr/fa) Il «scarnuz grischun» cun products indigens è sco fatg aposta per regalar. Per las puras signifitgescha el in gudogn supplementar e per la Grischun Vacanzas ina buna reclama. Dapi intgins onns è daventada la situaziun da l’agricultura en muntogna in zic pli difficila. Surtut il martgà da latg liber ha dà da pensar a las puras ed als purs. Els han cumenzà a tschertgar er autras pussaivladads per avair avunda gudogn cun lur purarias. Sin iniziativa dal servetsch da cussegliaziun agricul han ins stgaffì avant bundant sis onns in nov product, il «Scarnuz Grischun». La societad da traffic chantunala, la Grischun Vacanzas (GRV), ha spert badà ch’i sa tracta qua d’ina schanza na mo per l’agricultura. 

«Mantegna l’image positiv» 
«L’idea d’avair in product simpatic, na memia grond, cun spezialitads indigenas ans ha parì fitg buna», declera Urs Wohler, il manader dals servetschs da marketing da la GRV. Ch’els sajan perquai «siglids sin il tren che s’aveva gia mess en moviment» ed hajan examinà tge ch’els pudessan contribuir da lur vart per ch’il Scarnuz Grischun haja success. Il patratg fundamental è tenor el ch’in product agricul pro-curia a las puras in gudogn supplementar. «Cunquai ch’igl è en-conuschent che durant las vacanzas van ins gugent a mangiar bain – suenter sa regordan ins surtut co che l’alloschi era ed il mangiar – eran nus persvas ch’il Scarnuz haja bunas schanzas d’avair success», quinta Wohler. La conclusiun ch’els han tratg era quella che quai saja er ina buna propaganda per il Grischun. «Ins pudess dir ch’il marketing giaja qua tras il magun.» La finamira da la GRV è damai ch’il Scarnuz Grischun mantegnia l’image» positiv dal Grischun: «Sch’in abitant da la Bassa regala ad in auter in Scarnuz alura sveglia quai er regurdanzas a las vacanzas en noss chantun.» 

Tschintg gruppas da producentas 
En las regiuns Surselva, Schons, Grischun central, Partenz e Tavau datti adina ina gruppa da producentas. Mintga regiun ha er ina centrala dal Scarnuz Grischun e tschintg, sis puras che sa participeschan. Ellas mainan lur products en questas centralas. Quai èn products agriculs sco per exempel paun cun paira, salsiz, turta da nusch, si-rup, confitura, chaschiel e vin. 
Las centralas survegnan las pustaziuns per posta, fax ed e-mail. Ils satgets vegnan emplenids e tramess, normalmain per posta. 1995 han survegnì las puras per il Scarnuz Grischun perfin il «premi d’innovaziun per agricultura e turissem» da la GRV. 

Pustaziun sin via electronica 
«Cunquai che l’interess per ils Scarnuzs è creschì adina pli ferm possedain nus dapi l’atun da l’onn passà er ina homepage en l’internet per postar ils regals grischuns sin via electronica», di Wohler. El quinta ch’il november 1999 haja deditgà il Format NZZ in’emissiun da diesch minutas al Scarnuz Grischun. «Quai era ina propaganda fantastica ed ha gì in grond eco.» Ussa han els bleras pustaziuns er or da Germania. «Quai dat però problems al dazi, perquai ch’ins na dastga betg exportar products da latg u charn senza permiss spezials – damai ina gronda sfida per la GRV.» Urs Wohler manegia ch’il Scarnuz Grischun saja in project modest, ma simpatic per las puras. «Ellas na vegnan betg ritgas, ma han tuttina in gudogn supplementar.» Il stgomi importa tenor sia infurmaziun plirs 100 000 francs.